เรียน หน่วยงานภาครัฐที่เกี่ยวข้อง

ตั้งแต่ปี 2019 จนถึงปัจจุบัน ได้มีการก่อสร้างอาคารโรงแรม 8 ชั้น (และอาคาร 5 ชั้นที่สร้างชิดติดถนนรัชดาภิเษก ซึ่งไม่น่าจะเป็นไปตามข้อบัญญัติกรุงเทพมหานครว่าด้วย การห้ามก่อสร้างอาคารริมถนนรัชดาภิเษกในระยะร่น 15 เมตร) โดยในปัจจุบันโครงการใช้ชื่อว่า โรงแรมเบญจรงค์ ณ เลขที่ 9/56 ถนนรัชดาภิเษก (ซอยลาดพร้าว 23) แขวงจันทรเกษม เขตจตุจักร กทม 10900 ซึ่งอยู่ติดกับบ้านเลขที่ 9/18 และ 9/53 ซอยลาดพร้าว 23 แขวงจันทรเกษม เขตจตุจักร กทม 10900 โดยที่ดินทั้ง 2 ผืน ฝั่งหนึ่งติดกับซอยลาดพร้าว 23 และอีกฝั่งหนึ่งอยู่ติดกับถนนรัชดาภิเษก ใกล้แยกรัชดา-ลาดพร้าว ตรงข้ามสถานีรถไฟฟ้าสายสีเหลือง รัชดา-ลาดพร้าว

ตลอดระยะเวลาการก่อสร้าง เจ้าของบ้านเลขที่ 9/18 และ 9/53 ได้รับผลกระทบจากการก่อสร้างของอาคารโรงแรมเบญจรงค์มากมายมาโดยตลอด ยกตัวอย่างเช่น ความเสียหายของโครงสร้างบ้านเลขที่ 9/18 และ 9/53 ที่เกิดการทรุดตัวและมีเสียหายต่อโครงสร้างหลายส่วน จากกระบวนการการก่อสร้างในส่วนของฐานรากของอาคารโรงแรมเบญจรงค์ ในปี 2020 ที่ทำให้ต้องมีการร้องเรียนเพื่อให้หยุดการก่อสร้างชั่วคราวเพื่อตรวจสอบ แก้ไขและชดใช้ค่าเสียหาย โดยคณะวิศวกรของสถาบันเทคโนโลยีเจ้าคุณทหารลาดกระบังช่วยเข้ามาตรวจสอบ เป็นต้น

ปัญหาล่าสุด ตั้งแต่ปี 2022 ที่ผ่านมา ทางบ้านเลขที่ 9/18 และ 9/153 เริ่มเห็นและได้รับผลกระทบจากกระบวนการก่อสร้างของโรงแรมเบญจรงค์ในขั้นตอนของการปรับพื้นที่บริเวณโรงแรม ก่อสร้างพื้น รางระบายน้ำ ฐานรากของแนวรั้วใหม่ของทางโรงแรม ที่สังเกตเห็นการเบียดและดันของการปรับพื้นที่โรงแรม คอนกรีต คานและสิ่งก่อสร้างตลอดแนวรั้ว ที่เบียดเข้ามาทางฝั่งบ้านเลขที่ 9/18 และ 9/53 ชัดเจนมากขึ้นเรื่อยๆ จนคานและรั้วเก่า รวมถึงท่อระบายน้ำของบ้านเลขที่ 9/18 และ 9/53 ถูกเบียดให้เอนล้ม พังทะลายลงมา ทำให้ไม่สามารถระบายน้ำและใช้งานได้ตามที่เคย

ทางตัวแทนบ้านเลขที่ 9/18 และ 9/53 ได้ร้องเรียนไปทางฝ่ายดูแลการก่อสร้างของโรงแรมเบญจรงค์ และมีการพูดคุยกันหลายต่อหลายครั้งตลอดระยะเวลาหลายเดือนที่ผ่านมา โดยยืนยันภาพ before & after ของแนวรั้วและท่อน้ำที่ถ่ายไว้เป็นหลักฐาน ว่าเป็นผลกระทบใหม่ที่เกิดขึ้นจากขั้นตอนการก่อสร้างขั้นตอนหลัง และเกิดขึ้นภายหลังจากกรณีพิพาทใหญ่ในปี 2020 แต่ไม่ได้รับความร่วมมือจากทางโรงแรมเบญจรงค์ในการแก้ไขปัญหาให้กับทางบ้านเลขที่ 9/18 และ 9/53 ให้สามารถใช้งานได้ตามปกติ โดยอ้างว่าได้ชดใช้ค่าเสียหายไปตั้งแต่ปี 2020 แล้ว แต่ในจดหมายยอมความฉบับนั้น ระบุไว้ชัดเจนว่าการชดใช้ค่าเสียหายในครั้งนั้น “ไม่รวมถึงความเสียหายเพิ่มเติมที่อาจเกิดขึ้นในอนาคตโดยมีสาเหตุจากการทำกิจกรรมก่อสร้างของผู้ชดใช้” ในขั้นตอนการก่อสร้างอื่นๆที่เกิดขึ้นภายหลัง

ทางตัวแทนบ้านเลขที่ 9/18 และ 9/53 ซึ่งเป็นผู้เสียหายและไม่ได้ความเป็นธรรม จากการเจรจาต่อรองเองโดยตรงกับตัวแทนโครงการโรงแรมเบญจรงค์ จึงอยากจะพึ่งพาหน่วยงานภาครัฐที่มีหน้าที่ดูแลช่วยเหลือประชาชน ดูแลเกี่ยวข้องและรับผิดชอบในเรื่องนี้ เพื่อประโยชน์สุขของประชาชน ให้ช่วยหยิบยื่นมือเข้ามาช่วยตรวจสอบการก่อสร้างของทางโรงแรมเบญจรงค์ที่น่าจะไม่ถูกต้องและรวมถึงความเสียหายที่เกิดขึ้นเพิ่มเติมกับบ้านเลขที่ 9/18 และ 9/53 เพื่อให้ความเป็นธรรมกับผู้เสียหายที่ถูกเอาเปรียบ เพิกเฉยต่อคำร้องเรียนตลอดระยะเวลาที่ผ่านมา

ขอแสดงความนับถือ